དྲི་བ་གཉིས་པར།བདག་ཅག་རོང་མཚམས་རྣམས་སུ་སུམ་རྟགས་ཀྱི་འགྲེལ་པའི་ནང་ནས་སི་བཞེད་འདི་ལས་ལྷག་པ་མེད་ཅེས་གླེང་སྲོལ་ཙམ་ལས་འགྲེལ་པ་གཞན་ནི་མ་མཐོང་ལ།རྟག་ཞི་བ་ལ་ཕྱག་འཚལ་ལོ།།ཞེས་པ་འདི་ལྷ་དབང་ཕྱུག་ཡིན་པར་བཞེད་པ་དབང་ཕྱུག་གི་ལས་བྱང་དུ།ཁྱོད་ནི་དབང་ཕྱུག་ཆེན་པོ་སྟེ།།ཁམས་གསུམ་མ་ལུས་དབང་དུ་སྡུད།།ཁྱོད་ནི་འཇིགས་བྱེད་ཆེན་པོ་སྟེ།།སྲིད་གསུམ་མ་ལུས་ཟིལ་གྱིས་གནོན།།ཞེས་གསལ་བ།འཇིགས་བྱེད་ཁམས་གསུམ་དབང་སྡུད་དང་སྲིད་གསུམ་ཟིལ་གནོན་ལ་རྟག་ཏུ་ཞི་བ་ཞེས་པ་ཞི་དྲག་རྒྱབ་འགལ་དུ་གོ་ལགས་པ།དེ་ལྟར་ན་བོད་འགྲེལ་སྔ་མ་རྣམས་སུ་རྟག་ཞི་བ་སངས་རྒྱས་དང་སྤྱན་རས་གཟིགས་འཇམ་དབྱངས།ཚངས་པ་སོགས་སུ་བཤད་སྲོལ་ཡོད་ཚོད་རྣམས་ཀྱང་རྟག་ཞི་བའི་འཐད་པ་སུ་འདྲར་ཡོད་རུང་མེད་རུང་ཞི་དྲག་རང་ནི་མ་འཛོལ་བ་འདྲ་ལ།དེས་ན་ཞུ་ཧམ་དུ་མ་དགོངས་པ་ཕྱིན་ཆད་རྟག་ཞི་བའི་མིང་དོན་མཚུངས་ཤིང་ཕྱི་ནང་གྲུབ་མཐའ་དང་མི་འགལ་བའི་འཐད་སྒྲུབ་ཀྱི་ངོས་འཛིན་བྱེད་བདེ་ཞིག་ཐེ་ཚོམ་གྱི་མདུད་འགྲོལ་དུ་གནང་བ་མཁྱེན།ཞེས་གསལ་བ།ཇི་ལྟར་གསུང་བ་བཞིན།རྟག་ཞི་བའི་འདོད་ཚུལ་འདིའི་སྐོར་ཞལ་ལུང་ལུགས་དང་།སྔོན་མཁས་ལོ་ཆེན་ནམ་བཟང་།དགེ་ཡེ་ཚུལ་སེང་།འོལ་བ་རབ་འབྱམས་པ།གཏིང་སྐྱེས་བློ་ཆོས་སོགས་ཀྱི་འགྲེལ་པར་རྟག་ཞི་བ་ལྷ་ཚངས་པར་བཞེད་པ་དང་།སྣར་ལོ་དགེ་དཔལ།པཎ་ཆེན་བྱམས་གླིང་པ།རྗེ་ཟུར་མཁར་བ།རབ་འབྱམས་ཆོས་རྒྱལ།སྨན་ལུང་པ།རྣམ་གླིང་པཎ་ཆེན།རྡོ་རིང་པཎྜི་ཏ་སོགས་ཀྱི་འགྲེལ་པར་རྟག་ཞི་བ་སྤྱན་རས་གཟིགས་ལ་བཞེད་པ་དང་།མཁན་པོ་རིན་ཆེན་ཏོག་ནི་ཕྱི་རོལ་བའི་ལྷ་རྟག་ཞི་བ་ཞེས་པ་ཞིག་ལ་བཞེད།ཞྭཞལུ་ལོ་ཆེན་ནི་ཕྱི་ནང་གི་ལྷ་འདི་ཞེས་ཞལ་གསལ་མེད་པའི་རྟག་ཞི་བ་ཞེས་པ་ཞིག་ལ་བཞེད།ཞྭཞལུ་བ་ཆོས་ལེགས་ནི་རྟགསརྟགཞི་བ་ཁྱབ་འཇུག་ཏུ་བཞེད་ཅིང་དེའི་ལོ་རྒྱུསདང་སོར་འབྲང་མའི་ལུང་འདྲེན་ཡང་མཛད།བར་མཁས་དཔལ་སི་རིན་པོ་ཆེ་དང་།རྗེ་དངུལ་ཆུ་བ།ལྷག་བསམ་པ་སོགས་ཀྱི་འགྲེལ་པར་ཕྱི་རོལ་པའི་ལྷ་དྲག་པོ་དབང་ཕྱུག་ཆེན་པོར་བཞེད་པ་ལ་སོགས་སོ་སོའི་དགོངས་ཕྱོགས་དང་གྲུབ་མཐའི་ཕྱོགས་ལྷུང་ཙམ་ལས་གཞུང་དོན་མ་ཟད།འཇིག་རྟེན་གྲགས་པ་ལས་ཀྱང་བརྒལ་བའི་གསུང་བཤད་ཀྱི་གོ་སྐྱོན་དུ་སྣང་བ།རྟག་ཞི་བ་ཞེས་པའི་གོ་དོན་ཀྱང་བཟང་པོའི་བསྐལ་པ་འདི་མ་འཇིག་གི་བར་དུ་སྒོ་གསུམ་རྟག་ཏུ་ཞི་བར་གནས་པ་ལས་ཁྲོ་བོ་དང་།དབང་དྲག་སོགས་ཀྱི་རྣམ་པར་མི་འགྱུར་བ་ཞིག་ནི་མེད་ཐབས་མེད་ཅིང་།དེའི་སྟེང་དུའང་མིང་གཞི་སྔོན་ནམ་ཐོག་མར་གསུངས་པའི་ཁུངས་འཆད་དགོས་ལ།དེས་ན་སངས་རྒྱས་དང་འཇམ་དབྱངས་སྤྱན་རས་གཟིགས་ལ་རྟག་ཏུ་ཞི་བའི་སྒྲ་འཇུག་རུང་དུ་ཡོད་ཀྱང་།མིང་གཞི་སྔོན་དུ་གསུངས་པའི་ལོ་རྒྱུས་འཆད་ཁུངས་མེད་པ་དང་།ཁྱབ་འཇུག་ནི་ཞོ་འཐུང་རུས་པའི་འཁོར་ལོའི་མཚོན་ཆ་དང་རྭ་གཞུ་ཅན།གཡོ་སྒྱུས་སྟོབས་ལྡན་བསླུས་ཤིང་ལྷ་མིན་འཁར་བ་དང་།གསེར་ཅན།སྒྲ་ཅན།སྦྱིན་སྐྱེས་བཅས་གསོད་མཁན་དེ་ལ་མིང་གཞི་འཆད་ཁུངས་ཕར་ཞོག་རྟག་ཏུ་ཞི་བའི་སྒྲ་ཙམ་ཡང་ག་ལ་འཇུགདེ་བཞིན་དུ་དབང་ཕྱུག་ཀྱང་རྩིས་གཞུང་ནས་མིང་དྲག་པོར་བཤད་པ་བཞིན་པགས་པའི་གོས།ལག་ན་ཐོད་པ་དང་མདུང་རྩེ་གསུམ་པ།ལྷ་མིན་གྲོང་ཁྱེར་གསུམ་བརྩེགས་ཀྱང་འཇིག་པར་བྱེད་ཅིང་།མིག་ནས་འབར་བའི་མེ་དཔུང་གིས་འདོད་ལྷའི་ལུས་བསྲེགས་པ་སོགས་མངོན་བརྗོད་རྣམས་ནས་དྲག་པོ་དབང་ཕྱུག་ཅེས་གསལ་བར་བཤད་པ་དེ་ལའང་མིང་གཞི་འཆད་ཁུངས་ཕར་ཞོག་རྟག་ཏུ་ཞི་བའི་སྒྲ་ཙམ་ཡང་ཅིའི་ཕྱིར་འཇུགརྒྱུ་མཚན་དེར་བརྟེན་ཞྭཞལུ་ལོ་ཙཱ་བ་ཆེན་པོས་ཀྱང་དྲག་པོ་དང་དབང་ཕྱུག་སོགས་མཆོད་ཡུལ་དུ་བྱེད་པ་ལ་དགོས་པ་མ་མཆིས་ཤིང་སྒྲའི་ལྷ་རྟག་ཏུ་ཞི་བ་ཚངས་པར་ངོས་འཛིན་པ་དང་ཞེས་གསུངས་དོན་ཀྱངཡངདེ་ཡིན།དེས་ན་ཁོ་བོ་ལའང་མངོན་ཤེས་དང་གྲུབ་རྟགས་སོགས་ཀྱིས་རྟག་ཞི་བའི་ཁུངས་འཆད་རྒྱུ་མེད་ནའང་།ཕྱི་ནང་གཉིས་ཀས་ཁས་ལེན་པའི་རིག་བྱེད་མངོན་བརྗོད་ཀྱི་གཞུང་དང་ནང་པ་སངས་རྒྱས་པའི་མདོ་སྡེ་སོགས་དང་མི་འགལ་ཞིང་མཐུན་པར་འཐད་པ་བསྒྲུབས་པའི་ངོས་འཛིན་ཞིག་གཤམ་དུ་འཆད་རྒྱུ་ལགས་སོ།།